Informationer om grøn teknologi til en værdi af millarder kan være blevet kompromitteret i spionagesag.

Det kom som et chok for Joseph Kristensen og kollegerne, da en medarbejder i virksomheden SerEnergy i sommeren 2020 blev anholdt for spionage . - Det var noget, man ikke i sin vildeste fantasi havde forestillet sig. Vi følte os ramte, siger administrationschef Joseph Kristensen. Den 35-årige kemiingeniør, der var ansat i Aalborg-virksomheden i et år, er sigtet for mod betaling at have givet oplysninger om dansk energiteknologi til en russisk efterretningstjeneste. - Det kom som et lyn fra en klar himmel. Vi blev kontaktet af PET, der bad os samarbejde, hvilket vi selvfølgelig gjorde, fortæller Joseph Kristensen om sommeren 2020, da PET underrettede virksomheden. - Vi havde en medarbejder, vi havde tillid til. Man går jo ikke rundt og har mistillid til sine kolleger. Virksomheden beskæftiger 55 ansatte. Den russiske statsborger har været i Danmark i mange år, hvor han også har taget en Ph.D-uddannelse. Hos SerEnergy arbejdede den spionmistænkte med grøn energi og såkaldt flydende strøm via brændselsceller og metanol. Professor i energiplanlægning ved Aalborg Universitet, Brian Vad Mathiesen anslår, at det potentielt kan have en milliardværdi. - Den pågældende arbejdede i udviklingsafdelingen. Men hvad han præcist lavede, kan jeg ikke fortælle, siger Joseph Kristensen, der understreger, at det er et marked, som mange har interesse i. Sagen er mørklagt af PET grundet hensynet til fremmede magter og kører i disse dage for lukkede døre ved Retten i Aalborg. Er du blevet mere nysgerrig på spionsagen, kan du lige nu se dokumentaren ’Den russiske spion i Aalborg’ her . Dokumentaren kan også lyttes som podcast, hvor du normalt lytter til podcast - eller her: